Det var nesten dårlig gjort av kapteinen...
For en snau uke siden var det ingen plass til Mustafi (24), men da 90 minutter var passert i EMs åpningskamp mot Ukraina så han ut som en matchvinner etter sin vakre 1 – 0-heading. Men Bastian Schweinsteiger, den skadeplagede landslagskapteinen som nesten ikke har vært på banen i år, skulle også få kjenne litt på EM-gresset. Da Tyskland kontret langt inn i overtiden, la «Schweini» ut på sin lengste spurt denne sesongen. Han avsluttet med en vakker bredside-halvvolley etter et perfekt innlegg fra Mesut Özil, og ble så glad over målet sitt at han løp halve banen tilbake igjen også. Plutselig var det Bastian Schweinsteiger alle snakket om, han som flere mener ikke burde vært i EM, som lenge har sett litt utrent ut, som har slitt i Manchester United og som nesten ikke har vært god på landslaget siden VM-finalen for to år siden. Det var nesten dårlig gjort mot Mustafi... (nei, da, det var det selvsagt ikke). Tyskerne er i praksis i 8-delsfinalen allerede, etter 2 – 0 i åpningen. Med Nord-Irland som en av de to gjenværende motstanderne, og fire av seks treere videre, kan det ikke gå galt. Nå er det vel ingen som har tenkt tanken på noe annet heller, men det er alltid deilig å begynne med en seier – og tyskerne er faktisk blitt slått ut etter innledende runde tre av ni ganger siden gruppespill ble innført i EM i 1980 (’84, ’00, ’04). Neuer: – Vi vil bli bedre Samtidig er det nok helt greit for landslagssjef Joachim Löw at hans lag har halvannen uke på seg før cupspillet starter. Det har ikke sett imponerende ut i oppkjøringen til EM, og det er en del ting å jobbe med fortsatt. Bekymringen over den defensive biten ble neppe mindre etter åpningen. Tyskland fikk tidvis kjørt seg kraftig i andre halvdel av en meget intens førsteomgang, og farligst var det da de ukrainske kantstjernene fant hverandre, Jarmolenko til Konopljanka – og Jerome Boateng var centimetere unna å ende opp med et selvmål. I sluttminuttene, etter en mye roligere 2. omgang, viste Shkodran Mustafi og keeper Manuel Neuer at de ikke har spilt sammen veldig mye. Mustafi nikket tilbake, Neuer var som vanlig (litt for) langt ute. Målvakten ble presset til å løpe inn i ballbanen til Jevgen Seleznjov, og det kan ikke ha vært veldig langt unna et straffespark. Men tyskerne slapp med skrekken, Schweinsteiger fikk være med på moroa og Shkodran Mustafi kan nok kose seg med noen fine overskrifter han også. Valencia-spilleren føler seg mer albansk enn tysk, men takket ja til landet han er vokst opp i da muligheten bød seg for drøyt to år siden. Han slapp til i tre kamper i VM i Brasil, men ferden mot gullet var over for hans del etter en skade i 8-delsfinalen mot Algerie – og deretter har han stort sett vært ute. I kvalifiseringen til EM har Mustafi vært en parentes: Én kamp, mot Gibraltar. Han hadde bare spilt én av årets fire landskamper, ingen av de to siste. Selv med Mats Hummels ute med skade var det ikke plass til Mustafi, Romas Antonio Rüdiger var foran i køen. Så røk Rüdigers høyre kne på trening. Shkodran Mustafi skulle være Jerome Boatengs stopperpartner i EMs åpningskamp. Mange tyskere var garantert skeptiske, men før det var spilt 20 minutter var det ham alle lagkameratene løp etter for å feire. Mustafi har albanske foreldre, snakker albansk og spiste albansk mat hele oppveksten. Men han sier heller ikke «nei, takk» til en tysk servering, særlig ikke når den kommer fra Toni Kroos' briljante høyrefot.
Kommentar Det var Shkodran Mustafis store kveld. Så kom «far sjøl» og rappet alle overskriftene. Det var Shkodran Mustafis store kveld. Så kom «far sjøl» og rappet alle overskriftene.